《永嘉周孝子歌》
明代·周叙

飓风吹沙沧海翻，鱼龙鼎沸烟尘昏。群雄窃据宇内裂，纵横杀尘相并吞。

吴山之东越江曲，贼势猖狂肆残毒。平凉千里烟火稀，豺虎纵横绕空谷。

周家父子耽文儒，流离奔窜无安居。一朝邂逅入俘虏，仓皇宁顾千金躯。

若翁视子心犹苦，况是高堂有大母。子欲捐生赎父身，愿得承颜慰延伫。

强贼凭陵恣忍心，缚之竟坠中流深。嗟哉孝子义不辱，牵衣随父行俱沈。

彝伦泯坠王纲坏，白日无光泣神鬼。长遣当年双旅魂，遗恨今犹结渊水。

真人御宇诛强凶，万方尽入甄陶中。史官采录笔懿行，令名耿耿垂无穷。

作者简介：（1392—1452）江西吉水人，字公叙，一作功叙，号石溪。永乐十六年进士。授编修，官至侍读学士，署南京翰林院侍读学士。居禁近二十余年，多所论列，负气节，笃行谊。诏独修辽、金、元三史，力疾诠次不少辍。欲修宋史，不克就而卒。有《石溪文集》。